མཚོ་སྔོན་དང་ཀྲེ་ཅང་ཚན་རྩལ་སྡེ་ཁག་གཉིས་ཀྱིས་འཐབ་ཇུས་མཉམ་ལས་གྲོས་མཐུན་བཀོད།
གསར་འགོད་པས་ཞིང་ཆེན་ཚན་རྩལ་ཐིན་ནས་རྒྱུས་ལོན་བྱུང་བ་ལྟར་ན། ཞིང་ཆེན་ཚན་རྩལ་ཐིན་གྱིས་ཟླ་བཞི་བའི་ཟླ་མཇུག་ཏུ་འཐུས་ཚབ་ཚོགས་པ་རྩ་འཛུགས་བྱས་ནས་ཀྲེ་ཅང་ཧང་ཀྲིག་ཏུ་སློབ་སྦྱོང་དང་ལྟ་ཞིབ་བྱེད་དུ་མངགས་པའི་ཐད་ནས་གྲུབ་འབྲས་གཡུར་དུ་ཟ་བ་བླངས། སློབ་སྦྱོང་དང་ལྟ་ཞིབ་བྱེད་སྐབས། ཀྲེ་ཅང་ཞིང་ཆེན་ཚན་རྩལ་ཐིན་བར་འཐབ་ཇུས་མཉམ་ལས་གྲོས་མཐུན་བཀོད་དེ། མཉམ་དུ་མཚོ་ནུབ་ཀྱིས་རྒྱལ་ཁབ་ཀྱི་རྒྱུན་མཐུད་འཕེལ་རྒྱས་གྲོས་རིམ་གྱི་གསར་གཏོད་དཔེ་སྟོན་ཁུལ་འཛུགས་སྐྲུན་བྱེད་པར་རྒྱབ་སྐྱོར་བྱེད་རྒྱུ་ཡིན་པ་མ་ཟད། ད་དུང་ཀྲེ་ཅང་བཟོ་ལས་སློབ་ཆེན་དང་ཀྲེ་ཅང་ཞིང་ལས་ཚན་རིག་གླིང་བར་ཚན་རྩལ་ཐད་ནས་མཚོ་སྔོན་ལ་རོགས་སྐྱོར་བྱེད་པའི་འཐབ་ཇུས་མཉམ་ལས་སྒྲོམ་གཞིའི་གྲོས་མཐུན་བཀོད་དེ། རྗེས་མཐུད་ནས་ཀྲེ་ཅང་ཞིང་ཆེན་གྱི་སྤུས་ལེགས་ཚན་རིག་ཞིབ་འཇུག་ཐོན་ཁུངས་ནང་འདྲེན་བྱས་ཏེ་མཚོ་སྔོན་གྱི་ཐོན་ལས་འཕེལ་རྒྱས་སུ་གཏོང་བའི་ཚན་རྩལ་སྐོར་གྱི་དཀའ་ཁག་ཐག་གཅོད་པའི་ཐད་ཀྱི་བར་སྟོང་རྒྱ་བསྐྱེད།ལོ་ལྔའི་འཆར་གཞི་བཅུ་གསུམ་པའི་སྐབས་སུ་མཚོ་སྔོན་ལ་ཚན་རྩལ་ཐད་ནས་རོགས་སྐྱོར་བྱེད་པའི་འཆར་འགོད་དང་མཚོ་སྔོན་ཞིང་ཆེན་གྱི་ཏང་སྲིད་འཐུས་ཚབ་ཚོགས་པས་ཀྲེ་ཅང་ཞིང་ཆེན་དུ་སློབ་སྦྱོང་དང་ལྟ་ཞིབ་བྱེད་སྐབས་གྲོས་མོལ་བྱས་པའི་མཉམ་ལས་བརྗེ་རེས་ཐད་ཀྱི་བྱ་བ་ལག་བསྟར་ནན་མོ་བྱེད་ཆེད། ཞིང་ཆེན་ཚན་རྩལ་ཐིན་གྱི་ལྟ་ཞིབ་ཚོགས་པ་ཆེད་དུ་ཀྲེ་ཅང་དུ་སོང་ནས་ཧང་ཀྲིག་མཐོ་གསར་ལག་རྩལ་གསར་སྤེལ་ཁུལ་དང་ཧང་ཀྲིག་དཔལ་འབྱོར་ལག་རྩལ་གསར་སྤེལ་ཁུལ། ཀྲེ་ཅང་བཟོ་ལས་སློབ་ཆེན། ཀྲེ་ཅང་ཞིང་ལས་ཚན་རིག་གླིང་སོགས་ཚན་རིག་ཞིབ་འཇུག་སྡེ་ཁག་གཙོ་བོར་ལྟ་ཞིབ་བྱས་པ་མ་ཟད། ཨ་ལེ་པཱ་པཱ་སྡེ་ཚོགས་སོགས་རྒྱལ་ནང་གི་མིང་གྲགས་ཆེ་བའི་མཐོ་གསར་ལག་རྩལ་ཁེ་ལས་སྐོར་ཞིག་ལ་ཡུལ་དངོས་རྟོག་ཞིབ་བྱས།རྟོག་ཞིབ་སྐབས་སུ། ཞིང་ཆེན་གཉིས་ཀྱི་ཚན་རྩལ་སྡེ་ཁག་གིས་ཕྱོགས་གཉིས་ཀྱི་ཚན་རྩལ་མཉམ་ལས་བྱ་བར་སྔར་ལས་ཤུགས་སྣོན་པའི་ཐད་ནས་བརྗེ་རེས་གང་ལེགས་བྱས་པ་མ་ཟད། འཐབ་ཇུས་མཉམ་ལས་གྲོས་མཐུན་བཀོད།